**Tisztelt Nagy János Úr!**

Az Ön által a Fővárosi Közgyűlés 2012. december 12-ei közmeghallgatására eljuttatott kérdésekre - a Főpolgármester úr megbízásából - az alábbiakban kívánunk válaszolni:

1. **Mikor vizsgálják felül és módosítják a menedzser-szerződéseket, a fővárosi közművek vezetőinek juttatott milliós havi fizetéseket és prémiumokat?**

Az egyszemélyes tulajdonú fővárosi társaságok – köztük a közszolgáltató közmű társaságok – vezetőinek munkaszerződése módosítására és felülvizsgálatára vonatkozóan jelenleg nincs folyamatban intézkedés.

A köztulajdonban álló gazdasági társaságok takarékosabb működéséről szóló 2009. évi CXXII. törvény, valamint a Fővárosi Közgyűlés – bérpolitikai irányelvekről szóló – 1809/2010. (X.27.) sz. határozata alapján kerültek megállapításra a munkabérek és megbízási díjak, melyek 2010 októbere óta nem növekedtek.

Megállapításukkor figyelemmel kellett lenni a munkaerő piac alakulására, arra, hogy a teljesítményekkel arányos fizetések alakuljanak ki, amelyekkel megtarthatóak a képzett, gyakorlattal rendelkező szakemberek, ugyanakkor ez ne jelentsen társadalmi és erkölcsi feszültséget.

Ugyancsak a fenti szabályok alapján került megállapításra a prémiumok százalékos mértéke, amelynek felső határa a ténylegesen kifizetett éves alapbér 40%, abban az esetben, ha a kitűzött prémiumfeladat teljes mértékben teljesült. A prémium feladatkitűzés kizárólag olyan feladatokra terjedhet ki, amelyek nem részei direkt módon a vezető munkaszerződésének, hanem valamely teljesítésigazolással igazolható többletfeladat elvégzésére irányulnak.

1. **Mikor cserélik le a korszerűtlen buszokat? (IK 260, IK280)? A vezető magának befűt, az utasteret nem fűti be, az ablakok be vannak szorulva.**

Az Ik260 és Ik280 típusú autóbuszok kivonására pontos időpont nem jósolható meg. Jelenleg mintegy 400 db ilyen kocsi közlekedik a főváros útjain, mely szám az elmúlt év használtbusz-beszerzései, valamint a hamarosan forgalomba álló 150 új autóbusz miatt előreláthatóan jövő év végére 150-200 darabra csökken.

1. **Mikor mossák le a fővárosi buszokat? Némelyik busz már szürke a kosztól.**

Fagypont alatti hőmérsékleten, mivel a BKV telephelyein működő mosók szárításra nem alkalmasak, a járművek mosása nem lehetséges. Az elmúlt hetekben folyamatosan fagypont alatti volt a hőmérséklet, így külső mosás nincs. Amennyiben enyhül az idő, a mosások haladéktalanul megtörténnek.

1. **Mikor cserélik le az 5 ajtós, fehér csuklós buszokon a telefoncsörgéses berregést?**

A nevezett autóbuszból egy közlekedik a BKV vonalán. A járművet a cseh SOR cég adta át kipróbálásra, nem a BKV tulajdona, így csak azok az átalakítások történtek meg a járművön, melyek a budapesti üzemhez feltétlenül szükségesek. A próbaüzem után, előreláthatóan még idén, a jármű visszakerül Csehországba.

1. **Mikortól fog megállni a 173E busz a Róna utcában? Forgalmas hely, a 7E busz is megáll itt.**

Nem tervezzük a 173E busz megállítását a Róna utcánál.

1. **Tervezik-e összevonni a 7-173-as és a 7E-173E buszjáratokat?**

A 7-173-as járatok összevonását egy járattá nem tervezzük, azonban a 7-es gyors és alapjáratok rendszere átgondolás alatt van. Vizsgálataink azt mutatják, hogy célszerű a 173E járatot sűríteni, ezáltal a 7E szerepét csökkenteni.

1. **Mikortól fog az 59-es villamos eredeti útvonalán a János Kórházig járni egész nap?**

Az 59-es villamosok forgalmi rendjében nem tervezünk változást. A Szent János kórház és a Széll Kálmán tér között munkanapokon este, hétvégén hajnalban és este bőségesen elegendő férőhelyet nyújtunk a tíz percenként közlekedő 61-es villamossal. Ebben az időszakban az M2-es metró is tíz percenként közlekedik, így hangolás esetén az 59-es és a 61-es együtt közlekedne a közös szakaszon, amire nincs szükség.

1. **Mikortól fog a 83-as trolibusz eredeti útvonalán (A Corvinus Egyetem előtt) közlekedni?**

A 83-as trolibusz eredeti forgalmi rendje előreláthatólag 2013 májusában áll helyre, de ez jelentősen függ a térségben végzett munkálatok előrehaladásától.

1. **Mikortól sűrítik a 15-ös buszt csúcsidőszakban?**

A 15-ös busz sűrítését nem tervezzük, utasforgalmi méréseink alapján a jelenlegi követés elegendő.

1. **Biztonságosak-e a ZIU trolik esős időben?**

A ZIU trolibuszok megfelelnek a vonatkozó előírásoknak. Felújításukat nem tervezzük, jelen álláspont szerint december 31-ig kivonjuk őket a forgalomból.

1. **Mikortól vonják össze a BKV-t és a BKK-t?**

A BKV és a BKK összevonása az intézményrendszer logikájából adódóan nem lehetséges: a BKK megrendelő és ellenőrző, a BKV szolgáltató szervezet.

1. **Miért nem reagál a BKK vagy a BKV a bkvfigyelo.postr.hu oldalon, a Metropol hírújságban megjelent írásokra, olvasói levelekre?**

Az internet igen szerteágazó fórumait és blogjait figyelemmel kísérjük és a fontosabb – elsősorban szakmai – megjelenésekre reagálunk.

1. **Mikortól sűrítik az 5-ös buszjáratokat szombati és munkaszüneti napokon?**

Az 5-ös autóbusz zsúfoltsága előttünk is ismert. Jelenleg folyamatban egy átfogó vizsgálat, mely az 5-ös autóbusszal foglalkozik, ebben elsősorban csuklós járművek közlekedtetésével számolunk, de pontos menetrend és útvonal még nincs meghatározva. Előreláthatóan jövő tavasszal kerülhet sor a csuklós kocsik forgalomba állítására, a szükséges megállóperon-hosszabbítások után.

1. **Miért nem mondja be a megállók nevét a BKV sofőrök nagy része?**

Konkrét adatok (hely, időpont, jármű forgalmi rendszám, vagy pályaszám, járat/viszonylat jelzése) birtokában lehet csak az ilyen eseteket kivizsgálni és indokolt esetben szankcionálni. Azonosítható és igazolható esetekben ez megtörténik, és a BKV-val kötött közszolgáltatási szerződés alapján a BKK (mint megrendelő) az ilyen eseteket pénzügyi szankciókkal is sújtja.

1. **Mikortól fogják felújítani a Szabad sajtó úton, a Kossuth Lajos utcában és a Rákóczi úton a buszsávok aszfaltját? Teljesen elhanyagolt állapotban vannak.**

A Szabad sajtó út a most indult "Belváros új főutcája" projekt keretében 2014 márciusáig átépül és megújul. A Kossuth Lajos utca - Rákóczi út felújítása a Blaha Lujza tér és a Ferenciek tere közötti szakaszon terveink között szerepel, azonban jelenleg még nincs eldöntve ezen útszakasz jövőbeni szerepe, ami a sávkiosztást és a forgalmi rendet befolyásolja, ezért a teljes megújítás várható időpontját most még nem tudjuk pontosan megmondani. Az autóbuszsávok burkolatának állapotát a teljes felújítás vagy átépítés időpontjáig kátyúzással, vagy indokolt esetben és szakaszokon nagy felületű kátyúzással fogjuk javítani.

1. **Mikortól fogják mérsékelni a rákkeltő dízelüzemű autók számát a fővárosban? Tele van a főváros füstokádó autókkal, mikrobuszokkal.**

A Fővárosi Közgyűlés 2008 novemberi napirendje alapján megtárgyalta és elfogadta a főváros megújított szmogriadó tervét tartalmazó önkormányzati rendeletet. A Budapest Főváros szmogriadó-tervéről szóló 69/2008. (XII. 10.) Főv. Kgy. rendelet kihirdetett, de azóta hatályba nem léptetett 3. §-a, a megelőzés alapelvére tekintettel, október 20-tól, március 8-ig terjedő őszi-téli időszakban, a Hungária-gyűrűn belül megtiltja a kedvezőtlenül sok légszennyező anyagot kibocsátó (akkor sárga, ma fekete és piros matricás) gépjárművek forgalmát, későbbi időpontban pontosított részletesen szabályozott átmeneti idővel és kivételekkel. Ezzel az intézkedéssel – a nehéz tehergépjárművek belvárosi átmenő forgalmának tilalmát kiegészítve – vált volna teljessé a budapesti alacsony kibocsátású belvárosi övezet bevezetése.

Ezzel a hatályba nem léptetett szakasszal szemben a kihirdetést követően több magánszemély és civil szervezet (pl. Magyar Autóklub) alkotmánybírósági eljárást kezdeményezett, kérve többek között e rendelkezés megsemmisítését is. Az Alkotmánybíróságról szóló 2011. évi CLI. törvény vonatkozó rendelkezéseire tekintettel tisztázni szükséges, hogy a fent hivatkozott szakasz ellen folyik-e még alkotmánybírósági eljárás. Az ezzel kapcsolatos megkeresést a Főpolgármester Hivatal munkatársai már elküldték az Alkotmánybíróság Hivatalához, amire még válasz nem érkezett. Az Alkotmánybíróság Hivatalának válaszát követően, további városvezető döntés alapján lehet a feltett kérdésekre érdemi választ adni, amelyek tartalmukat tekintve a tervezett behajtási díjjal (dugódíj) is összefüggésben vannak.

1. **Mikortól lép életbe az új lomtalanítási rendszer? Borzalmas állapotok vannak a mostani rendszerben. Közbiztonsági, közegészségügyi veszélyei, kockázatai vannak a jelenlegi rendszernek.**

A hatályban lévő hulladékgazdálkodásról szóló 2000. évi XLIII. törvény és a 2013. január 1-én hatályba lépő a hulladékról szóló 2012. évi CLXXXV. törvény lomtalanításra vonatkozó szabályai gyakorlatilag megegyeznek, évente egy alkalommal történő lomtalanítás megszervezését írja elő a közszolgáltató számára.

A közszolgáltató FKF Zrt.-vel megkezdődtek az egyeztetések egy új, házhoz menő jellegű lomtalanítási rendszer bevezetéséről. Az egyeztetések jelenlegi fázisában a bevezetés dátuma még nem határozható meg.

1. **A kukák mellé zsákba kitett kommunális hulladékot a hulladékgyűjtők miért nem viszik el?**

A települési szilárd hulladékról szóló 61/2002. (X.18.) Főv. Kgy. rendelet 22.  § (1) bekezdésének előírása szerint szilárd hulladékot – a lom hulladék kivételével –  a közszolgáltató által rendszeresített, az ingatlantulajdonos részére rendelkezésre bocsátott gyűjtőedényben lehet gyűjteni, és ez alapján kell a hulladékkezelési díjat megfizetni. Ha valamely ingatlantulajdonosnál előreláthatólag több hulladék keletkezik azt a 22. § (8) bekezdése szerint köteles időben a közszolgáltató számára bejelenteni és több gyűjtőedényt igényelni, vagy kérni az adott alkalommal többlet hulladék – díjazás ellenében történő ­–  elszállításának kérését. Az elhagyott hulladékok esetében bejelentéssel a kerületi jegyző felé kell fordulni, hiszen elhagyott hulladékok tekintetében a kerületi jegyző rendelkezik hatósági jogkörökkel.

1. **Mikortól fogják mérsékelni a rákkeltő dízelüzemű járművek közlekedését a fővárosban? Tele van füstokádó mikrobuszokkal a főváros.**

A válasz megegyezik a 16-os pontban leírtakkal.

1. **Tervezik-e mérsékelni a hulladékszállítási díjakat? Havi 14347 Ft egy 240 literes kukáért igen sok.**

A Fővárosi Önkormányzat nem tervezi a hulladékkezelési díj mértékének csökkentését, egyúttal megjegyezni kívánjuk, hogy 2013. január 1-től az önkormányzatoknak így a Fővárosi Önkormányzatnak sem lesz díjmegállapító hatásköre a hulladékról szóló 2012. évi CLXXXV. törvény rendelkezései alapján. 2013-ban a közszolgáltató állapítja meg a díjakat, 2014-től a hulladékgazdálkodási díjpolitikáért felelős miniszter fogja rendeletében megállapítani.

A kérdésben szereplő 14 347 Ft/hó hulladékkezelési díj egy 240 l-es gyűjtőedény heti 2 alkalommal történő ürítésének díja. Heti 480 l mennyiségű hulladékot minden bizonnyal egy kisebb társasház lakói termelnek, melynek mértéke családonként kisebb mértékű terhet jelenthet, mint egy 110 l-es hulladékgyűjtő edény után fizetett havi költség.

1. **Mikortól fogják megtisztítani a koszos józsefvárosi utcákat?**

A kérdés túl általános, csak a pontos helyszín megjelölése mellet adhatunk választ erre a kérdésre.

1. **A dohányzási tilalom a megállókban álló buszvezetőkre miért nem vonatkozik?**

A dohányzási tilalom a szóban forgó járművezetőkre is vonatkozik, a forgalomban lévő (a végállomáson utasfelvételi céllal várakozó is!) tömegközlekedési járművek vezetőinek dohányzását csak konkrét (hely, időpont, járat, jármű rendszám vagy pályaszám) birtokában lehet szankcionálni.

1. **Miért nem lehet összehangolni a lámpákat a Blaha Lujza térnél? A Blaha Lujza térről Buda felé induló buszok pirosat kapnak a Klauzál utcánál, amint odaérnek.**

A Blaha Lujza téren - a Nagykörút egyéb csomópontjaihoz hasonlóan - hétköznap a 4-es és 6-os villamosok ütemes, csúcsidőszaki 2 perces követési időközét lehetővé tevő 1 perces periódusidejű jelzőlámpa program működik, amely tökéletesen nem hangolható az 1,5 perces ciklusidővel működő Klauzál utcai csomópont jelzőlámpa programjához, ezért van egyes esetekben törés a Rákóczi úti közúti hangolásban.

1. **A Ferenciek teréről közzétett látványtervek szerint már most balesetveszélyesnek látszik ott a közlekedés. Mikor fogják módosítani a terveket?**

A Ferenciek tere tervezett kialakítása esetén pontosan nem értjük, mit gondol balesetveszélyesnek? Amennyiben a felszínen átvezetett gyalogátkelőhelyekre gondol, úgy azt mondhatjuk, hogy jelzőlámpa fogja biztosítani az azon való áthaladást, így véleményünk szerint biztonságos lesz. Amennyiben másra gondolt, kérjük, hogy pontosítsa észrevételét.

1. **Miért nem áll meg a 239-es busz a BAH – csomópontnál?**

A 239-es autóbusz a BAH csomópont torlódása esetén a felüljárón is közlekedhet, ez a kerülési lehetőség nem használható, ha meg kell állni az autóbusszal a BAH csomópontnál. Gazdagrét irányában nincs lehetőség megállóhely kijelölésére.

1. **Mikortól lesz évente többször is közmeghallgatás? Egy ekkora városban rengeteg probléma, gond van. A turisták azért nem ezt gondolják, mert nem élnek itt.**

A helyi önkormányzatokról szóló 1990. évi LXV. törvény 13. §-a évente egy közmeghallgatás tartását írja elő kötelezően, a Fővárosi Önkormányzat nem tervezi ennél több közmeghallgatás tartását. A különböző problémák egyéb módokon, pl. a Főpolgármesteri Hivatalhoz eljuttatott panaszok révén is jelezhetőek és orvosolhatóak.

Kérem tájékoztatásom szíves elfogadását!

Budapest, 2012. december 14.

Üdvözlettel:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Dr. Horváth Béla Ph.D**

 Főosztályvezető

 Városüzemeltetési Főosztály